erhwenkuo/poetry-chinese-zhtw huggingface dataset:
玉山嶺上作
作者：權德輿（唐）

悠悠驅匹馬，徵路上連岡。晚翠深雲竇，寒苔淨石樑。荻花偏似雪，楓葉不禁霜。愁見前程遠，空郊下夕陽。
題邵端公林亭
作者：權德輿（唐）

春光何處好，柱史有林塘。鶯囀風初暖，花開日欲長。鑿池通野水，掃徑閱新芳。更置盈尊酒，時時醉楚狂。
酬裴傑秀才新櫻桃
作者：權德輿（唐）

新果真瓊液，來應宴紫蘭。圓疑竊龍頷，色已奪雞冠。遠火微微辨，殘星隱隱看。茂先知味易，曼倩恨偷難。忍用烹騂駱，從將玩玉盤。流年如可駐，何必九華丹。
次滕老莊
作者：權德輿（唐）

征途無旅館，當晝喜逢君。羸病仍留客，朝朝掃白雲。
宿嚴陵
作者：權德輿（唐）

身羈從事驅徵傳，江入新安泛暮濤。今夜子陵灘下泊，自慚相去九牛毛。
題雲師山房
作者：權德輿（唐）

雲公蘭若深山裡，月明松殿微風起。試問空門清淨心，蓮花不著秋潭水。
棲霞寺雲居室
作者：權德輿（唐）

一徑縈紆至此窮，山僧盥漱白雲中。閑吟定後更何事，石上松枝常有風。
舟行夜泊
作者：權德輿（唐）

蕭蕭落葉送殘秋，寂寞寒波急暝流。今夜不知何處泊，斷猿晴月引孤舟。
發硤石路上卻寄內
作者：權德輿（唐）

莎柵東行五穀深，千峰萬壑雨沉沉。細君幾日路經此，應見悲翁相望心。
冬至宿齋時郡君南內朝謁因寄
作者：權德輿（唐）

清齋獨向丘園拜，盛服想君興慶朝。明日一陽生百福，不辭相望阻寒宵。
和河南羅主簿送校書兄歸江南
作者：權德輿（唐）

兄弟泣殊方，天涯指故鄉。斷雲無定處，歸雁不成行。草莽人煙少，風波水驛長。上虞親渤澥，東楚隔瀟湘。古戍陰傳火，寒蕪曉帶霜。海門潮灩灩，沙岸荻蒼蒼。京輦辭芸閣，衡方憶草堂。知君始寧隱，還緝舊荷裳。
與故人夜坐道舊
作者：權德輿（唐）

笑語歡今夕，煙霞愴昔遊。清羸還對月，遲暮更逢秋。勝理方自得，浮名不在求。終當制初服，相與臥林丘。
句
作者：權德輿（唐）

耒水波紋細，湘江竹葉輕。。古時樓上清明夜，月照樓前撩亂花。今日成陰複成子，新婦磯頭雲半斂，女兒灘畔月初明。回合千峰裡，晴光似畫圖。徵車隨反照，候吏映白雲。
奉酬韋滁州寄示
作者：楊淩（唐）

淮揚為郡暇，坐惜流芳歇。散懷累榭風，清暑澄潭月。陪燕辭三楚，戒途綿百越。非當遠別離，雅奏何由發。
梅裡旅夕
作者：楊淩（唐）

滄洲東望路，旅棹愴羈遊。楓浦蟬隨岸，沙汀鷗轉流。露天星上月，水國夜生秋。誰忍持相憶，南歸一葉舟。
鐘陵雪夜酬友人
作者：楊淩（唐）

窮臘催年急，陽春怯和歌。殘燈閃壁盡，夜雪透窗多。歸路山川險，遊人夢寐過。龍洲不可泊，歲晚足驚波。
潤州水樓
作者：楊淩（唐）

歸心不可留，雪桂一叢秋。葉雨空江月，螢飛白露洲。野蟬依獨樹，水郭帶孤樓。遙望山川路，相思萬裡遊。
江上秋月
作者：楊淩（唐）

隴雁送鄉心，羈情屬歲陰。驚秋黃葉遍，愁暮碧雲深。月色吳江上，風聲楚木林。交親幾重別，歸夢並愁侵。
閣前雙槿
作者：楊淩（唐）

群玉開雙槿，丹榮對絳紗。含煙疑出火，隔雨怪舒霞。向晚爭辭蕊，迎朝鬥發花。非關後桃李，為欲繼年華。
小苑春望宮池柳色
作者：楊淩（唐）

上苑閒遊早，東風柳色輕。儲胥遙掩映，池水隔微明。春至條偏弱，寒餘葉未成。和煙變濃淡，轉日異陰晴。不獨芳菲好，還因雨露榮。行人望攀折，遠翠暮愁生。
送客往睦州
作者：楊淩（唐）

水闊盡南天，孤舟去渺然。驚秋路傍客，日暮數聲蟬。
送客之蜀
作者：楊淩（唐）

西蜀三千里，巴南水一方。曉雲天際斷，夜月峽中長。
剡溪看花
作者：楊淩（唐）

花落千回舞，鶯聲百囀歌。還同異方樂，不奈客愁多。
江中風
作者：楊淩（唐）

白浪暗江中，南泠路不通。高檣帆自滿，出浦莫呼風。
詠破扇
作者：楊淩（唐）

粉落空床棄，塵生故篋留。先來無一半，情斷不勝愁。
賈客愁
作者：楊淩（唐）

山水路悠悠，逢灘即殢留。西江風未便，何日到荊州。
即事寄人
作者：楊淩（唐）

中禁鳴鐘日欲高，北窗欹枕望頻搔。相思寂寞青苔合，唯有春風啼伯勞。
早春雪中
作者：楊淩（唐）

新年雨雪少晴時，屢失尋梅看柳期。鄉信憶隨回雁早，江春寒帶故陰遲。
北行留別
作者：楊淩（唐）

日日山川烽火頻，山河重起舊煙塵。一生孤負龍泉劍，羞把詩書問故人。
秋原野望
作者：楊淩（唐）

客雁秋來次第逢，家書頻寄兩三封。夕陽天外雲歸盡，亂見青山無數峰。
春霽花萼樓南聞宮鶯
作者：楊淩（唐）

祥煙瑞氣曉來輕，柳變花開共作晴。黃鳥遠啼鳷鵲觀，春風流出鳳凰城。
明妃怨
作者：楊淩（唐）

漢國明妃去不還，馬馱弦管向陰山。匣中縱有菱花鏡，羞對單於照舊顏。
句
作者：楊淩（唐）

南園桃李花落盡，春風寂寞搖空枝。
寄賈島
作者：姚合（唐）

漫向城中住，兒童不識錢。甕頭寒絕酒，灶額曉無煙。狂發吟如哭，愁來坐似禪。新詩有幾首，旋被世人傳。
寄王度居士
作者：姚合（唐）

憔悴王居士，顛狂不稱時。天公與貧病，時輩複輕欺。茅屋隨年借，盤餐逐日移。棄嫌官似夢，珍重酒如師。無竹栽蘆看，思山疊石為。靜窗留客話，古寺覓僧棋。瘦馬寒來死，羸童餓得痴。唯應尋阮籍，心事遠相知。
寄楊茂卿校書
作者：姚合（唐）

去年別君時，同宿黎陽城。黃河凍欲合，船入冰罅行。君為使滑州，我來西入京。丈夫不泣別，旁人歎無情。到京就省試，落籍先有名。慚辱鄉薦書，忽欲自受刑。還家豈無路，羞為路人輕。決心住城中，百敗望一成。腐草眾所棄，猶能化為螢。豈我愚闇身，終久不發明。所悲道路長，親愛難合併。還如舟與車，奔走各異程。耳目甚短狹，背面若聾盲。安得學白日，遠見君儀形。
寄杜師義
作者：姚合（唐）

出處難相見，同城似異鄉。點兵尋戶籍，燒藥試仙方。事校千般別，心還一種忙。黃金如化得，相寄亦何妨。
寄陸渾縣尉李景先
作者：姚合（唐）

微俸還同請，唯君獨自閑。地偏無驛路，藥賤管仙山。月色生松裡，泉聲在石間。吟詩複飲酒，何事更相關。
寄酬盧侍禦
作者：姚合（唐）

詩新得意恣狂疏，揮手終朝力有餘。今到詩家渾手戰，欲題名字倩人書。
寄主客張郎中
作者：姚合（唐）

年長方慕道，金丹事參差。故園歸未得，秋風思難持。蹇拙公府棄，樸靜高人知。以我齊杖屨，昏旭詎相離。吟詩紅葉寺，對酒黃菊籬。所賞未及畢，後遊良有期。粲粲華省步，屑屑旅客姿。未同山中去，固當殊路岐。
寄鄠縣尉李廓少府
作者：姚合（唐）

歲滿休為吏，吟詩著白衣。愛山閑臥久，在世此心稀。聽鶴向風立，捕魚乘月歸。此君才不及，謬得侍彤闈。
寄紫閣隱者
作者：姚合（唐）

自聞憔客說，無計得相尋。幾世傳高臥，全家在一林。養情書覽苦，採藥路多深。願得為鄰裡，誰能說此心。
寄國子楊巨源祭酒
作者：姚合（唐）

日日新詩出，城中寫不禁。清高疑對竹，閒雅勝聞琴。門戶饒秋景，兒童解冷吟。雲山今作主，還借外人尋。
寄永樂長官殷堯藩
作者：姚合（唐）

故人為吏隱，高臥簿書間。繞院唯栽藥，逢僧只說山。此宵歡不接，窮歲信空還。何計相尋去，嚴風雪滿關。
冬夜書事寄兩省閣老
作者：姚合（唐）

天寒漸覺雁聲疏，新月微微玉漏初。海嶠只宜今日去，閣下群公盡高思，誰能攜酒訪貧居。
寄靈一律師
作者：姚合（唐）

梵書鈔律千餘紙，淨院焚香獨受持。童子病來煙火絕，清泉漱口過齋時。
郡中書事寄默然上人
作者：姚合（唐）

郡中饒野興，過客亦淹留。看月江樓曉，尋山石徑秋。意歸何處老，誰免此生愁。長愛東林子，安禪百事休。
寄張徯
作者：姚合（唐）

幽處尋書坐，朝朝閉竹扉。山僧封茗寄，野客乞詩歸。秋卷多唯好，時名屈更肥。明年取前字，杯酒賽春輝。
寄李頻
作者：姚合（唐）

閉門常不出，惟覺長庭莎。朋友來看少，詩書臥讀多。命隨才共薄，愁與醉相和。珍重君名字，新登甲乙科。
寄李群玉
作者：姚合（唐）

九衢名與利，無計擾閒人。道遠期輕世，才高貴重身。石脂稀勝乳，玉粉細於塵。骨換肌膚膩，心靈氣色真。嵩山高到日，洛水暖如春。居住應安穩，黃金幾灶新。
病中書事寄友人
作者：姚合（唐）

終日自纏繞，此身無適緣。萬愁生雨夜，百病湊衰年。多睡憎明屋，慵行待暖天。瘡頭梳有蝨，風耳亂無蟬。換白方多錯，回金法不全。家貧何所怨，將在老僧邊。
九日寄錢可複
作者：姚合（唐）

數杯黃菊酒，千里白雲天。上國名方振，戎州病未痊。靜愁惟憶醉，閑走不勝眠。惆悵東門別，相逢知幾年。
春日早朝寄劉起居
作者：姚合（唐）

九衢寒霧斂，雙闕曙光分。彩仗迎春日，香煙接瑞雪。佩聲清漏間，天語侍臣聞。莫笑馮唐老，還來謁聖君。
秋日寄李支使
作者：姚合（唐）

秋思朝來起，侵人暑稍微。曉眠離北戶，午飯尚生衣。山靜雲初白，枝高果漸稀。聞君家海上，莫與燕同歸。
寄汴州令狐楚相公
作者：姚合（唐）

汴水從今不復渾，秋風鼙鼓動城根。梁園臺館關東少，幾時詔下歸丹闕，還領千官入閣門。
寄東都分司白賓客
作者：姚合（唐）

闕下高眠過十旬，南宮印綬乞離身。詩中得意應千首，竹齋晚起多無事，唯到龍門寺裡頻。
寄裴起居
作者：姚合（唐）

千官曉立爐煙裡，立近丹墀是起居。彩筆專書皇帝語，書成幾卷太平書。
寄狄拾遺，時為魏州從事
作者：姚合（唐）

少在兵馬間，長還系戎職。雞飛不得遠，豈要生羽翼。三年城中游，與君最相識。應知我中腸，不苟念衣食。主人樹勳名，欲滅天下賊。愚雖乏智謀，願陳一伕力。人生須氣健，饑凍縛不得。睡當一席寬，覺乃千里窄。古人不懼死，所懼死無益。至交不可合，一合難離坼。君嘗相勸勉，苦語毒胸臆。百年心知同，誰限河南北。
金州書事寄山中舊友
作者：姚合（唐）

安康雖好郡，刺史是憨翁。買酒終朝飲，吟詩一室空。自知為政拙，眾亦覺心公。親事星河在，憂人骨肉同。簿書嵐色裡，鼓角水聲中。井邑神州接，帆檣海路通。野亭晴帶霧，竹寺夏多風。溉稻長洲白，燒林遠岫紅。舊山期已失，芳草思何窮。林下無相笑，男兒五馬雄。
寄紫閣無名頭陀
作者：姚合（唐）

峭行得如如，誰分聖與愚。不眠知夢妄，無號免人呼。山海禪皆遍，華夷佛豈殊。何因接師話，清淨在斯須。
寄鬱上人
作者：姚合（唐）

此生修道淺，愁見未來身。誰為傳真諦，唯應是上人。自悲年已長，漸覺事難親。不向禪門去，他門無了因。
寄孫路秀才
作者：姚合（唐）

幽居鄰裡少，江際複山阿。潮去蟬聲出，天晴鶴語多。老人能步蹇，才子奈貧何。曾見春官語，年來虛甲科。
寄安陸友人
作者：姚合（唐）

別路在春色，故人雲夢中。鳥啼三月雨，蝶舞百花風。煙束遠山碧，霞欹落照紅。想君登此興，回首念飄蓬。
寄馬戴
作者：姚合（唐）

天府鹿鳴客，幽山秋未歸。我知方甚愛，眾說以為非。隔屋聞泉細，和雲見鶴微。新詩此處得，清峭比應稀。
寄賈島，時任普州司倉
作者：姚合（唐）

長沙事可悲，普掾罪誰知。千載人空盡，一家冤不移。吟寒應齒落，才峭自名垂。地遠山重疊，難傳相憶詞。
寄楊工部，聞毗陵舍弟自罨溪入茶山
作者：姚合（唐）

採茶溪路好，花影半浮沉。畫舸僧同上，春山客共尋。芳新生石際，幽嫩在山陰。色是春光染，香驚日氣侵。試嘗應酒醒，封進定恩深。芳貽千裡外，怡怡太府吟。
寄陝州王司馬
作者：姚合（唐）

家寄秦城非本心，偶然頭上有朝簪。自當臺直無因醉，欲知居處堪長久，須向山中學煮金。
寄賈島
作者：姚合（唐）

寂寞荒原下，南山只隔籬。家貧唯我並，詩好複誰知。草色無窮處，蟲聲少盡時。朝昏鼓不到，閑臥益相宜。
寄崔之仁山人
作者：姚合（唐）

百門坡上住，石屋兩三間。日月難教老，妻兒乞與閑。仙經揀客問，藥債煮金還。何計能相訪，終身得在山。
寄嵩嶽程光範
作者：姚合（唐）

相別何容易，相逢便歲年。客來嫌路遠，誰得到君邊。嶽色鳥啼裡，鐘聲竹影前。只應訪支遁，時得話詩篇。
洛下夜會寄賈島
作者：姚合（唐）

洛下攻詩客，相逢只是吟。夜觴歡稍靜，寒屋坐多深。烏府偶為吏，滄江長在心。憶君難就寢，燭滅複星沉。
寄華州李中丞
作者：姚合（唐）

毛女峰前郡，煙霞氣轉清。庭分靈掌影，窗度瀑泉聲。蘚徑人稀到，松齋藥自生。常餐亦芝朮，閑客是公卿。看水逢仙鶴，登樓見帝城。養生非酒病，難隱是詩名。省署嘗連步，江皋欲獨耕。偶題無六義，聊以達微誠。
病中辱諫議惠甘菊藥苗，因以詩贈
作者：姚合（唐）

蕭蕭一畝宮，種菊十餘叢。採摘和芳露，封題寄病翁。熟宜茶鼎裡，餐稱石甌中。香潔將何比，從來味不同。
舟行書事，寄杭州崔員外
作者：姚合（唐）

張頤任酒澆，開眼信花燒。舊國歸何滯，新知別又遙。夜行篙觸石，晚泊纜依橋。若未重相見，無門解寂寥。
寄元緒上人
作者：姚合（唐）

石窗紫蘚牆，此世此清涼。研露題詩潔，消冰煮茗香。閑雲春影薄，孤磬夜聲長。何計休為吏，從師老草堂。
寄白閣默然
作者：姚合（唐）

白閣峰頭雪，城中望亦寒。高僧多默坐，清夜到明看。世上無諸苦，林間只一餐。嘗聞南北教，所得比師難。
夏日書事寄丘亢處士
作者：姚合（唐）

暑天難可度，豈複更持觴。樹裡鳴蟬咽，宮中午漏長。病夫心益躁，靜者室應涼。幾欲相尋去，紅塵滿路旁。
秋中寄崔道士
作者：姚合（唐）

貧居雀喧噪，況乃靜巷陌。夜眠睡不成，空庭聞露滴。旁有一杯酒，歡然如對客。月光久逾明，照得筆墨白。平生志舒豁，難可似茲夕。四肢得自便，雖勞不為役。故人山中住，善治活身策。五穀口不嘗，比僧更閑寂。我今暫得安，自謂脫幽戚。君身長逍遙，日月爭老得。
寄華州崔中丞
作者：姚合（唐）

蓮華峰下郡，仙洞亦難勝。閭裡蒼苔水，虛空瀑布冰。酒香和藥熟，山峭過雲登。清淨黎人泰，唯憂急詔徵。
秋日書事，寄秘書竇少監
作者：姚合（唐）

秋氣日騷騷，星星雙鬢毛。涼天吟自遠，清夜夢還高。林下期同去，人間共是勞。頭巾何所直，且漉甕頭糟。
友人南遊不回因寄
作者：姚合（唐）

相思春樹綠，千里亦依依。鄠杜月頻滿，瀟湘人不歸。桂花風畔落，煙草蝶雙飛。一別無訊息，水南車跡稀。
早春山居寄城中知己
作者：姚合（唐）

陽和潛發蕩寒陰，便使川原景象深。入戶風泉聲瀝瀝，雖有眼前詩酒興，邀遊爭得稱閒心。
辭白賓客歸後寄
作者：姚合（唐）

千騎紅旗不可攀，水頭獨立暮方還。家人怪我渾如病，尊酒休傾筆硯間。
寄右史李定言
作者：姚合（唐）

才歸龍尾含雞舌，更立螭頭運兔毫。閶闔欲開金漏盡，冕旒初坐禦香高。
寄絳州李使君
作者：姚合（唐）

獨施清靜化，千里管橫汾。黎庶應深感，朝廷亦細聞。心期在黃老，家事是功勳。物外須仙侶，人間要使君。花多勻地落，山近滿廳雲。戎客無因去，西看白日曛。
寄送盧拱秘書遊魏州
作者：姚合（唐）

太行山下路，荊棘昨來平。一自開元後，今逢上客行。地形吞北虜，人事接東京。掃灑氛埃靜，遊從氣概生。薊門春不豔，淇水暖還清。看野風情遠，尋花酒病成。官閑身自在，詩逸語縱橫。車馬回應晚，煙光滿去程。
秋晚夜坐寄院中諸曹長
作者：姚合（唐）

腰間垂印囊，白髮未歸鄉。還往應相責，朝昏亦自傷。窮愁山影峭，獨夜漏聲長。寂寞難成寐，寒燈侵曉光。
書懷寄友人
作者：姚合（唐）

精心奉北宗，微宦在南宮。舉世勞為適，開門事不窮。年來複幾日，蟬去又鳴鴻。衰疾誰人問，閒情與酒通。四鄰寒稍靜，九陌夜方空。知老何山是，思歸愚穀中。
寄無可上人
作者：姚合（唐）

十二門中寺，詩僧寺獨幽。多年松色別，後夜磬聲秋。見世慮皆盡，來生事更修。終須執瓶缽，相逐入牛頭。
寄暉上人
作者：姚合（唐）

日出月複沒，悠悠昏與明。修持經幾劫，清淨到今生。林下知無相，人間苦是情。終期逐師去，不擬老塵纓。
寄李幹
作者：姚合（唐）

尋常自怪詩無味，雖被人吟不喜聞。見說與君同一格，數篇到火卻休焚。
寄賈島浪仙
作者：姚合（唐）

悄悄掩門扉，窮窘自維縶。世途已昧履，生計複乖緝。疏我非常性，端峭爾孤立。往還縱雲久，貧蹇豈自習。所居率荒野，寧似在京邑。院落夕彌空，蟲聲雁相及。衣巾半僧施，蔬藥常自拾。凜凜寢席單，翳翳灶煙濕。頹籬裡人度，敗壁鄰燈入。曉思已暫舒，暮愁還更集。風淒林葉萎，苔糝行徑澀。海嶠誓同歸，橡慄充朝給。
寄九華費冠卿
作者：姚合（唐）

逍遙罾繳外，高鳥與潛魚。闕下無朝籍，林間有詔書。夜眠青玉洞，曉飯白雲蔬。四海人空老，九華君獨居。此心誰複識，日與世情疏。
寄不疑上人
作者：姚合（唐）

是法修行遍，方棲不二門。隨緣嫌寺著，見性覺經繁。所歎身將老，始聞師一言。塵沙千萬劫，劫盡佛長存。
寄主客劉郎中
作者：姚合（唐）

漢朝共許賈生賢，遷謫還應是宿緣。仰德多時方會面，清景早朝吟麗思，題詩應費益州箋。
寄周十七起居
作者：姚合（唐）

鼕鼕九陌鼓聲齊，百辟朝天馬亂嘶。月照濃霜寒更遠，莫笑老人多獨出，晴山荒景覓詩題。
秋夜寄默然上人
作者：姚合（唐）

霜月靜幽居，閑吟夢覺初。秋深夜迢遞，年長意蕭疏。海上歸難遂，人間事盡虛。賴師方便語，漸得識真如。
寄王玄伯
作者：姚合（唐）

夜歸曉出滿衣塵，轉覺才名帶累身。莫覓舊來終日醉，世間杯酒屬閒人。
寄山中友人
作者：姚合（唐）

昨秋今複春，役役是非身。海上無歸路，城中作老人。流年何處在，白日每朝新。聞有長生術，將求未有因。
寄陝府內兄郭冏端公
作者：姚合（唐）

蹇鈍無大計，酷嗜進士名。為文性不高，三年住西京。相府執文柄，念其心專精。薄藝不退辱，特列為門生。事出自非意，喜常少於驚。春榜四散飛，數日遍八紘。眼始見花發，耳得聞鳥鳴。免同去年春，兀兀聾與盲。家寄河朔間，道路出陝城。暌違逾十年，一會豁素誠。同遊山水窮，狂飲飛大觥。起坐不相離，有若親弟兄。中外無親疏，所算在其情。久客貴優饒，一醉舊疾平。家遠歸思切，風雨甚亦行。到茲戀仁賢，淹滯一月程。新詩忽見示，氣逸言縱橫。纏綿意千里，騷雅文發明。永晝吟不休，咽喉幹無聲。羈貧重金玉，今日金玉輕。
寄題蔡州蔣亭兼簡田使君
作者：姚合（唐）

幾歲亂軍裡，蔣亭名不銷。無人知舊徑，有藥長新苗。樹宿山禽靜，池通野水遙。何因同此醉，永望思蕭條。
山居寄友人
作者：姚合（唐）

獨在山阿裡，朝朝遂性情。曉泉和雨落，秋草上階生。因客始沽酒，借書方到城。詩情聊自遣，不是趁聲名。
寄崔之仁山人
作者：姚合（唐）

不得之仁訊息久，秋來體色複何如。苦將杯酒判身病，幾時身計渾無事，揀取深山一處居。
寄主客劉員外
作者：姚合（唐）

蟬稀蟲唧唧，露重思悠悠。靜者多便夜，豪家不見秋。同歸方欲就，微恙幾時瘳。今日滄江上，何人理釣舟。
山中寄友人
作者：姚合（唐）

路岐何渺邈，在客易蹉跎。卻是去家遠，因循住日多。幾看春草綠，又見塞鴻過。未有進身處，忍教拋薜蘿。
寄友人
作者：姚合（唐）

日暮掩重扉，抽簪複解衣。漏聲林下靜，螢色月中微。秋霽露華結，夜深人語稀。殷勤故山路，誰與我同歸。
寄李餘臥疾
作者：姚合（唐）

窮節彌慘慄，我詎自雲樂。伊人嬰疾恙，所對唯苦藥。寂寞行稍稀，清羸餐自薄。幽齋外浮事，夢寐亦簡略。雪戶掩複明，風簾卷還落。方持數杯酒，勉子同斟酌。
寄白石師
作者：姚合（唐）

白石師何在，師禪白石中。無情雲可比，不食鳥難同。屨下蒼苔雪，龕前瀑布風。相尋未有計，只是禮虛空。
寄賈島
作者：姚合（唐）

疏拙只如此，此身誰與同。高情向酒上，無事在山中。漸老病難理，久貧吟益空。賴君時訪宿，不避北齋風。
寄默然上人
作者：姚合（唐）

晨餐夜複眠，日與月相連。天下誰無病，人間樂是禪。幾生通佛性，一室但香煙。結得無為社，還應有宿緣。
寄不出院僧
作者：姚合（唐）

不行門外地，齋戒得清真。長食施來飯，深居鎖定身。朝昏常傍佛，起坐省逢人。非獨心常淨，衣無一點塵。
萬年縣中雨夜會宿寄皇甫甸
作者：姚合（唐）

縣齋還寂寞，夕雨洗蒼苔。清氣燈微潤，寒聲竹共來。蟲移上階近，客起到門回。想得吟詩處，唯應對酒杯。
寄舊山隱者
作者：姚合（唐）

別君須臾間，曆日兩度新。念彼白日長，複值人事並。未改當時居，心事如野雲。朝朝恣行坐，百事都不聞。奈何道未盡，出山最艱辛。奔走衢路間，四枝不屬身。名在進士場，筆毫爭等倫。我性本樸直，詞理安得文。縱然自稱心，又不合眾人。以此名字低，不如風中塵。昨逢賣藥客，雲是居山鄰。說君憶我心，憔悴其形神。昔是同枝鳥，今作萬裡分。萬裡亦未遙，喧靜終難群。
新居秋夕寄李廓
作者：姚合（唐）

羈滯多共趣，屢屢同室眠。稍暇更訪詣，寧唯候招延。愧君備蔬藥，識我性所便。罷吏童僕去，灑掃或自專。古巷人易息，疏迥自江邊。幸當中秋夕，複此無雲天。月華更漏清，露葉光彩鮮。四鄰亦悄悄，中懷益纏綿。茲境罕能致，居閑得彌偏。數杯罷複飲，共想山中年。
贈盧大夫將軍
作者：姚合（唐）

將軍身在城，詎得虜塵清。釀酒邀閑客，吟詩直禁營。蒼鷹春不下，戰馬夜空鳴。碣石應無業，皇州獨有名。上山嫌髀重，拔劍歎衣生。公議今如此，登壇到即行。
贈供奉僧次融
作者：姚合（唐）

會解如來意，僧家獨有君。開經對天子，騎馬過聲聞。本寺遠於日，新詩高似雲。熱時吟一句，涼冷勝秋分。
贈王尊師
作者：姚合（唐）

先生自說瀛洲路，多在青松白石間。海岸夜中常見日，今日偶聞塵外事，朝簪未擲複何顏。
贈常州院僧
作者：姚合（唐）

一住毗陵寺，師應只信緣。院貧人施食，窗靜鳥窺禪。古磬聲難盡，秋燈色更鮮。仍聞開講日，湖上少魚船。
贈盧沙彌小師
作者：姚合（唐）

怕見世間事，削頭披佛衣。年小未受戒，會解如老師。天與出家腸，一食齋不饑。麻履踏雪路，與馬不肯騎。嫌我身腥羶，似我見戎夷。彼此見會異，對面成別離。我師文宣王，立教垂書詩。但全仁義心，自然便慈悲。兩教大體同，無處辨是非。莫以衣服別，到頭不相知。
贈張籍太祝
作者：姚合（唐）

絕妙江南曲，淒涼怨女詩。古風無手敵，新語是人知。飛動應由格，功夫過卻奇。麟臺添集卷，樂府換歌詞。李白應先拜，劉禎必自疑。貧須君子救，病合國家醫。野客開山借，鄰僧與米炊。甘貧辭聘幣，依選受官資。多見愁連曉，稀聞債盡時。聖朝文物盛，太祝獨低眉。
贈丘郎中
作者：姚合（唐）

繞籬栽杏種黃精，曉侍爐煙暮出城。萬事將身求總易，學君難得是長生。
贈王建司馬
作者：姚合（唐）

久向空門隱，交親亦不知。文高輕古意，官冷似前資。老覺僧齋健，貧還酒債遲。仙方小字寫，行坐把相隨。
贈任士曹
作者：姚合（唐）

憲皇十一祀，共得春闈書。道直淹曹掾，命通侍玉除。浮生年月促，九陌笑言疏。何計同歸去，滄江有弊廬。
贈劉叉
作者：姚合（唐）

自君離海上，垂釣更何人。獨宿空堂雨，閑行九陌塵。避時曾變姓，救難似嫌身。何處相期宿，鹹陽酒市春。
贈僧紹明
作者：姚合（唐）

西方清淨路，此路出何門。見說師知處，從來佛不言。今生多病惱，自曉至黃昏。唯寐方無事，那堪夢亦喧。
贈張質山人
作者：姚合（唐）

先生居處僻，荊棘與牆齊。酒好寧論價，詩狂不著題。燒成度世藥，踏盡上山梯。懶聽閒人語，爭如穀鳥啼。
贈少室山麻襦僧
作者：姚合（唐）

只辮麻為衲，此中經幾春。庵前多猛獸，徑小絕行人。泉近濆瓶履，山深少垢塵。想師正法指，喻我獨迷津。
贈王山人
作者：姚合（唐）

賢哲論獨誕，吾宗次定今。詩吟天地廣，覺印果因深。教演歸恭敬，名標中外欽。既能施六度，了悟達雙林。
贈終南山傅山人
作者：姚合（唐）

七十未成事，終南蒼鬢翁。老來詩興苦，貧去酒腸空。蟠蟄身仍病，鵬摶力未通。已無燒藥本，唯有著書功。白馬時何晚，青龍歲欲終。生涯枯葉下，家口亂雲中。潭靜魚驚水，天晴鶴唳風。悲君還姓傅，獨不夢高宗。
使兩浙贈羅隱
作者：姚合（唐）

平日時風好涕流，讒書雖盛一名休。寰區歎屈瞻天問，何當世祖從人望，早以公臺命卓侯。
太和戊申歲大有年詔賜百寮出城觀稼謹書盛事以俟採詩
作者：白居易（唐）

清晨承詔命，豐歲閱田閭。膏雨抽苗足，涼風吐穗初。早禾黃錯落，晚稻綠扶疏。好入詩家詠，宜令史館書。散為萬姓食，堆作九年儲。莫道如雲稼，今秋雲不如。
贈悼懷太子輓歌辭二首
作者：白居易（唐）

竹馬書薨歲，銅龍表葬時。永言窀穸事，全用少陽儀。壽夭由天命，哀榮出聖慈。恭聞褒贈詔，軫念在與夷。剪葉藩封早，承華冊命尊。笙歌辭洛苑，風雪蔽梁園。鹵簿淩霜宿，銘旌向月翻。宮寮不逮事，哭送出都門。
雨中招張司業宿
作者：白居易（唐）

過夏衣香潤，迎秋簟色鮮。斜支花石枕，臥詠蕊珠篇。泥濘非遊日，陰沉好睡天。能來同宿否，聽雨對床眠。
和集賢劉學士早朝作
作者：白居易（唐）

吟君昨日早朝詩，金禦爐前喚仗時。煙吐白龍頭宛轉，從此摩霄去非晚，鬢邊未有一莖絲。
送陝州王司馬建赴任
作者：白居易（唐）

陝州司馬去何如，養靜資貧兩有餘。公事閑忙同少尹，自有鐵牛無詠者，料君投刃必應虛。
對琴待月
作者：白居易（唐）

竹院新晴夜，松窗未臥時。共琴為老伴，與月有秋期。玉軫臨風久，金波出霧遲。幽音待清景，唯是我心知。
楊家南亭
作者：白居易（唐）

小亭門向月斜開，滿地涼風滿地苔。此院好彈秋思處，終須一夜抱琴來。
早寒
作者：白居易（唐）

黃葉聚牆角，青苔圍柱根。被經霜後薄，鏡遇雨來昏。半卷寒簷幕，斜開暖閣門。迎冬兼送老，只仰酒盈尊。
齋月靜居
作者：白居易（唐）

病來心靜一無思，老去身閑百不為。忽忽眼塵猶愛睡，萬慮消停百神泰，唯應寂寞殺三屍。
宿裴相公興化池亭
作者：白居易（唐）

林亭一出宿風塵，忘卻平津是要津。松閣晴看山色近，何似掄才濟川外，別開池館待交親。
和劉郎中望終南山秋雪
作者：白居易（唐）

遍覽古今集，都無秋雪詩。陽春先唱後，陰嶺未消時。草訝霜凝重，松疑鶴散遲。清光莫獨佔，亦對白雲司。
廣府胡尚書頻寄詩，因答絕句
作者：白居易（唐）

尚書清白臨南海，雖飲貪泉心不回。唯向詩中得珠玉，時時寄到帝鄉來。
送鶴與裴相臨別贈詩
作者：白居易（唐）

司空愛爾爾須知，不信聽吟送鶴詩。羽翮勢高寧惜別，穩上青雲勿回顧，的應勝在白家時。
令狐相公拜尚書後有喜從鎮歸朝之作劉郎中先和因以繼之
作者：白居易（唐）

車騎新從梁苑回，履聲佩響入中臺。鳳池望在終重去，尚書首唱郎中和，不計官資只計才。
送河南尹馮學士赴任
作者：白居易（唐）

石渠金谷中間路，軒騎翩翩十日程。清洛飲冰添苦節，何似府寮京令外，別教三十六峰迎。
讀鄂公傳
作者：白居易（唐）

高臥深居不見人，功名鬥藪似灰塵。唯留一部清商樂，月下風前伴老身。
烏夜啼
作者：白居易（唐）

城上歸時晚，庭前宿處危。月明無葉樹，霜滑有風枝。啼澀饑喉咽，飛低凍翅垂。畫堂鸚鵡鳥，冷暖不相知。
鏡換杯
作者：白居易（唐）

欲將珠匣青銅鏡，換取金尊白玉卮。鏡裡老來無避處，不似杜康神用速，十分一盞便開眉。
冬夜聞蟲
作者：白居易（唐）

蟲聲冬思苦於秋，不解愁人聞亦愁。我是老翁聽不畏，少年莫聽白君頭。
雙鸚鵡
作者：白居易（唐）

綠衣整頓雙棲起，紅觜分明對語時。始覺琵琶弦莽鹵，若稱白家鸚鵡鳥，籠中兼合解吟詩。
贈朱道士
作者：白居易（唐）

儀容白皙上仙郎，方寸清虛內道場。兩翼化生因服藥，盡日窗間更無事，唯燒一炷降真香。
昨以拙詩十首寄西川杜相公相公亦以新作十首惠然報示首數雖等工拙不倫重以一章用伸答謝
作者：白居易（唐）

詩家律手在成都，權與尋常將相殊。剪截五言兼用鉞，篇數雖同光價異，十魚目換十驪珠。
和汴州令狐相公新於郡內栽竹百竿拆壁開軒旦夕對玩偶題七言五韻
作者：白居易（唐）

梁園修竹舊傳名，園廢年深竹不生。千畝荒涼尋未得，煙葉蒙籠侵夜色，風枝蕭颯欲秋聲。更登樓望尤堪重，
重答汝州李六使君見和憶吳中舊遊五首
作者：白居易（唐）

為憶娃宮與虎丘，玩君新作不能休。蜀箋寫出篇篇好，由來事過多堪惜，何況蘇州勝汝州。
見殷堯藩侍御憶江南詩三十首詩中多敘蘇杭勝事餘嘗典二郡因繼和之
作者：白居易（唐）

江南名郡數蘇杭，寫在殷家三十章。君是旅人猶苦憶，為念舊遊終一去，扁舟直擬到滄浪。
聞新蟬贈劉二十八
作者：白居易（唐）

蟬發一聲時，槐花帶兩枝。只應催我老，兼遣報君知。白髮生頭速，青雲入手遲。無過一杯酒，相勸數開眉。
贈王山人
作者：白居易（唐）

玉芝觀裡王居士，服氣餐霞善養身。夜後不聞龜喘息，貴重榮華輕壽命，知君悶見世間人。
和劉郎中學士題集賢閣
作者：白居易（唐）

朱閣青山高庳齊，與君才子作詩題。傍聞大內笙歌近，欲知丞相優賢意，百步新廊不蹋泥。
觀幻
作者：白居易（唐）

有起皆因滅，無暌不暫同。從歡終作戚，轉苦又成空。次第花生眼，須臾燭過風。更無尋覓處，鳥跡印空中。
病假中龐少尹攜魚酒相過
作者：白居易（唐）

宦情牢落年將暮，病假聯綿日漸深。被老相催雖白首，勞動故人龐閣老，提魚攜酒遠相尋。
聽田順兒歌
作者：白居易（唐）

戛玉敲冰聲未停，嫌雲不遏入青冥。爭得黃金滿衫袖，一時拋與斷年聽。
聽曹剛琵琶兼示重蓮
作者：白居易（唐）

撥撥弦弦意不同，胡啼番語兩玲瓏。誰能截得曹剛手，插向重蓮衣袖中。
酬令狐相公春日尋花見寄六韻
作者：白居易（唐）

病臥帝王州，花時不得遊。老應隨日至，春肯為人留。粉壞杏將謝，火繁桃尚稠。白飄僧院地，紅落酒家樓。空裡雪相似，晚來風不休。吟君悵望句，如到曲江頭。
和劉郎中曲江春望見示
作者：白居易（唐）

芳景多遊客，衰翁獨在家。肺傷妨飲酒，眼痛忌看花。寺路隨江曲，宮牆夾道斜。羨君猶壯健，不枉度年華。
送東都留守令狐尚書赴任
作者：白居易（唐）

翠華黃屋未東巡，碧洛青嵩付大臣。地稱高情多水竹，歌酒家家花處處，莫空管領上陽春。
自題新昌居止，因招楊郎中小飲
作者：白居易（唐）

地偏坊遠巷仍斜，最近東頭是白家。宿雨長齊鄰舍柳，能到南園同醉否，笙歌隨分有些些。
南園試小樂
作者：白居易（唐）

小園斑駁花初發，新樂錚摐教欲成。紅萼紫房皆手植，不飲一杯聽一曲，將何安慰老心情。
和微之春日投簡陽明洞天五十韻
作者：白居易（唐）

青陽行已半，白日坐將徂。越國強仍大，稽城高且孤。利饒鹽煮海，名勝水澄湖。牛鬥天垂象，臺明地展圖。瑰奇填市井，佳麗溢闉闍。勾踐遺風霸，西施舊俗姝。船頭龍夭矯，橋腳獸睢盱。鄉味珍蟛蚏，時鮮貴鷓鴣。語言諸夏異，衣服一方殊。搗練蛾眉婢，鳴榔蛙角奴。江清敵伊洛，山翠勝荊巫。華表雙棲鶴，聯檣幾點烏。煙波分渡口，雲樹接城隅。澗遠松如畫，洲平水似鋪。綠科秧早稻，紫筍折新蘆。暖蹋泥中藕，香尋石上蒲。雨來萌盡達，雷後蟄全蘇。柳眼黃絲纇，花房絳蠟珠。林風新竹折，野燒老桑枯。帶嚲長枝蕙，錢穿短貫榆。暄和生野菜，卑濕長街蕪。女浣紗相伴，兒烹鯉一呼。山魈啼稚子，林狖掛山都。產業論蠶蟻，孳生計鴨雛。泉巖雪飄灑，苔壁錦漫糊。堰限舟航路，堤通車馬途。耶溪岸回合，禹廟徑盤紆。洞穴何因鑿，星槎誰與刳。石凹仙藥臼，峰峭佛香爐。去為投金簡，來因挈玉壺。貴仍招客宿，健未要人扶。聞望賢丞相，儀形美丈夫。前驅駐旌旆，偏坐列笙竽。刺史旟翻隼，尚書履曳鳧。學禪超後有，觀妙造虛無。髻裡傳僧寶，環中得道樞。登樓詩八詠，置硯賦三都。捧擁羅將綺，趨蹌紫與朱。廟謨藏稷契，兵略貯孫吳。令下三軍整，風高四海趨。千家得慈母，六郡事嚴姑。重士過三哺，輕財抵一銖。送觥歌宛轉，嘲妓笑盧胡。佐飲時炮鱉，蠲酲數鱠鱸。醉鄉雖咫尺，樂事亦須臾。若不中賢聖，何由外智愚。伊予一生志，我爾百年軀。江上三千里，城中十二衢。出多無伴侶，歸只對妻孥。白首青山約，抽身去得無。
酬鄭侍禦多雨春空過詩三十韻
作者：白居易（唐）

南雨來多滯，東風動即狂。月行離畢急，龍走召雲忙。鬼轉雷車響，蛇騰電策光。浸淫天似漏，沮洳地成瘡。慘澹陰煙白，空濛宿霧黃。暗遮千里目，悶結九回腸。寂寞羈臣館，深沉思婦房。鏡昏鸞滅影，衣潤麝消香。蘭濕難紉佩，花凋易落妝。沾黃鶯翅重，滋綠草心長。紫陌皆泥濘，黃汙共淼茫。恐霖成怪沴，望霽劇禎祥。楚柳腰肢嚲，湘筠涕淚滂。晝昏疑是夜，陰盛勝於陽。居士巾皆墊，行人蓋盡張。跳蛙還屢出，移蟻欲深藏。端坐交遊廢，閑行去步妨。愁生垂白叟，惱殺蹋青娘。變海常須慮，為魚慎勿忘。此時方共懼，何處可相將。已望東溟禱，仍封北戶禳。卻思逢旱魃，誰喜見商羊。預怕為蠶病，先憂作麥傷。惠應施浹洽，政豈假揄揚。祀典修鹹秩，農書振滿床。丹誠期懇苦，白日會昭彰。賑廩賙饑戶，苫城備壞牆。且當營歲事，寧暇惜年芳。德勝令災弭，人安在吏良。尚書心若此，不枉系金章。
和春深二十首
作者：白居易（唐）

何處春深好，春深富貴家。馬為中路鳥，妓作後庭花。羅綺驅論隊，金銀用斷車。眼前何所苦，唯苦日西斜。何處春深好，春深貧賤家。荒涼三徑草，冷落四鄰花。奴困歸傭力，妻愁出賃車。途窮平路險，舉足劇褒斜。何處春深好，春深執政家。鳳池添硯水，雞樹落衣花。詔借當衢宅，恩容上殿車。延英開對久，門與日西斜。何處春深好，春深方鎮家。通犀排帶胯，瑞鶻勘袍花。飛絮沖球馬，垂楊拂妓車。戎裝拜春設，左握寶刀斜。何處春深好，春深刺史家。陰繁棠布葉，岐秀麥分花。五匹鳴珂馬，雙輪畫軾車。和風引行樂，葉葉隼旟斜。何處春深好，春深學士家。鳳書裁五色，馬鬣剪三花。蠟炬開明火，銀臺賜物車。相逢不敢揖，彼此帽低斜。何處春深好，春深女學家。慣看溫室樹，飽識浴堂花。禦印提隨仗，香箋把下車。宋家宮樣髻，一片綠雲斜。何處春深好，春深禦史家。絮縈驄馬尾，蝶繞繡衣花。破柱行持斧，埋輪立駐車。入班遙認得，魚貫一行斜。何處春深好，春深遷客家。一杯寒食酒，萬裡故園花。炎瘴蒸如火，光陰走似車。為憂鵩鳥至，只恐日光斜。何處春深好，春深經業家。唯求太常第，不管曲江花。折桂名慚郤，收螢志慕車。官場泥補處，最怕寸陰斜。何處春深好，春深隱士家。野衣裁薜葉，山飯曬松花。蘭索紉幽佩，蒲輪駐軟車。林間箕踞坐，白眼向人斜。何處春深好，春深漁父家。松灣隨棹月，桃浦落船花。投餌移輕楫，牽輪轉小車。蕭蕭蘆葉裡，風起釣絲斜。何處春深好，春深潮戶家。濤翻三月雪，浪噴四時花。曳練馳千馬，驚雷走萬車。餘波落何處，江轉富陽斜。何處春深好，春深痛飲家。十分杯裡物，五色眼前花。餔歠眠糟甕，流涎見麴車。中山一沉醉，千度日西斜。何處春深好，春深上巳家。蘭亭席上酒，曲洛岸邊花。弄水遊童棹，湔裾小婦車。齊橈爭渡處，一匹錦標斜。何處春深好，春深寒食家。玲瓏鏤雞子，宛轉綵球花。碧草追遊騎，紅塵拜掃車。鞦韆細腰女，搖曳逐風斜。何處春深好，春深博弈家。一先爭破眼，六聚鬥成花。鼓應投壺馬，兵沖象戲車。彈棋局上事，最妙是長斜。何處春深好，春深嫁女家。紫排襦上雉，黃帖鬢邊花。轉燭初移障，鳴環欲上車。青衣傳氈褥，錦繡一條斜。何處春深好，春深娶婦家。兩行籠裡燭，一樹扇間花。賓拜登華席，親迎障幰車。催妝詩未了，星斗漸傾斜。何處春深好，春深妓女家。眉欺楊柳葉，裙妒石榴花。蘭麝燻行被，金銅釘坐車。杭州蘇小小，人道最夭斜。
詠家醞十韻
作者：白居易（唐）

獨醒從古笑靈均，長醉如今斅伯倫。舊法依稀傳自杜，釀糯豈勞炊範黍，撇篘何假漉陶巾。常嫌竹葉猶凡濁，捧疑明水從空化，飲似陽和滿腹春。色洞玉壺無表裡，應是世間賢聖物，與君還往擬終身。
池鶴二首
作者：白居易（唐）

高竹籠前無伴侶，亂雞群裡有風標。低頭乍恐丹砂落，臨風一唳思何事，悵望青田雲水遙。池中此鶴鶴中稀，恐是遼東老令威。帶雪松枝翹膝脛，若問故巢知處在，主人相戀未能歸。
對酒五首
作者：白居易（唐）

巧拙賢愚相是非，何如一醉盡忘機。君知天地中寬窄，雕鶚鸞皇各自飛。蝸牛角上爭何事，石火光中寄此身。隨富隨貧且歡樂，不開口笑是痴人。丹砂見火去無跡，白髮泥人來不休。賴有酒仙相暖熱，松喬醉即到前頭。百歲無多時壯健，一春能幾日晴明。相逢且莫推辭醉，聽唱陽關第四聲。昨日低眉問疾來，今朝收淚吊人回。眼前流例君看取，且遣琵琶送一杯。
僧院花
作者：白居易（唐）

欲悟色空為佛事，故栽芳樹在僧家。細看便是華嚴偈，方便風開智慧花。
老戒
作者：白居易（唐）

我有白頭戒，聞於韓侍郎。老多憂活計，病更戀班行。矍鑠誇身健，周遮說話長。不知吾免否，兩鬢已成霜。
洛橋寒食日作十韻
作者：白居易（唐）

上苑風煙好，中橋道路平。蹴球塵不起，潑火雨新晴。宿醉頭仍重，晨遊眼乍明。老慵雖省事，春誘尚多情。遇客踟躕立，尋花取次行。連錢嚼金勒，鑿落寫銀罌。府醞傷教送，官娃豈要迎。舞腰那及柳，歌舌不如鶯。鄉國真堪戀，光陰可合輕。三年遇寒食，盡在洛陽城。
快活
作者：白居易（唐）

可惜鶯啼花落處，一壺濁酒送殘春。可憐月好風涼夜，誰知將相王侯外，別有優遊快活人。
送令狐相公赴太原
作者：白居易（唐）

六纛雙旌萬鐵衣，並汾舊路滿光輝。青衫書記何年去，此都莫作多時計，再為蒼生入紫微。
不出
作者：白居易（唐）

簷前新葉覆殘花，席上餘杯對早茶。好是老身銷日處，誰能騎馬傍人家。
惜落花
作者：白居易（唐）

夜來風雨急，無復舊花林。枝上三分落，園中二寸深。日斜啼鳥思，春盡老人心。莫怪添杯飲，情多酒不禁。
老病
作者：白居易（唐）

晝聽笙歌夜醉眠，若非月下即花前。如今老病須知分，不負春來二十年。
憶晦叔
作者：白居易（唐）

遊山弄水攜詩卷，看月尋花把酒杯。六事盡思君作伴，幾時歸到洛陽來。
送徐州高僕射赴鎮
作者：白居易（唐）

大紅旆引碧幢旌，新拜將軍指點行。戰將易求何足貴，應笑蹉跎白頭尹，風塵唯管洛陽城。
琴酒
作者：白居易（唐）

耳根得聽琴初暢，心地忘機酒半酣。若使啟期兼解醉，應言四樂不言三。
聽幽蘭
作者：白居易（唐）

琴中古曲是幽蘭，為我殷勤更弄看。欲得身心俱靜好，自彈不及聽人彈。
六年秋重題白蓮
作者：白居易（唐）

素房含露玉冠鮮，紺葉搖風鈿扇圓。本是吳州供進藕，不獨池中花故舊，兼乘舊日採花船。
元相公輓歌詞三首
作者：白居易（唐）

銘旌官重威儀盛，騎吹聲繁鹵簿長。後魏帝孫唐宰相，六年七月葬鹹陽。墓門已閉笳簫去，唯有夫人哭不休。蒼蒼露草鹹陽壟，此是千秋第一秋。送葬萬人皆慘澹，反虞駟馬亦悲鳴。琴書劍佩誰收拾，三歲遺孤新學行。
臥聽法曲霓裳
作者：白居易（唐）

金磬玉笙調已久，牙床角枕睡常遲。朦朧閑夢初成後，起嘗殘酌聽餘曲，斜背銀缸半下帷。
結之
作者：白居易（唐）

歡愛今何在，悲啼亦是空。同為一夜夢，共過十年中。
五鳳樓晚望
作者：白居易（唐）

晴陽晚照濕煙銷，五鳳樓高天泬寥。野綠全經朝雨洗，自入秋來風景好，就中最好是今朝。
寄劉蘇州
作者：白居易（唐）

去年八月哭微之，今年八月哭敦詩。何堪老淚交流日，同年同病同心事，除卻蘇州更是誰。
送客
作者：白居易（唐）

病上籃輿相送來，衰容秋思兩悠哉。涼風嫋嫋吹槐子，卻請行人勸一杯。
秋思
作者：白居易（唐）

夕照紅於燒，晴空碧勝藍。獸形雲不一，弓勢月初三。雁思來天北，砧愁滿水南。蕭條秋氣味，未老已深諳。
酬夢得秋夕不寐見寄
作者：白居易（唐）

碧簟絳紗帳，夜涼風景清。病聞和藥氣，渴聽碾茶聲。露竹偷燈影，煙松護月明。何言千里隔，秋思一時生。
題周家歌者
作者：白居易（唐）

清緊如敲玉，深圓似轉簧。一聲腸一斷，能有幾多腸。
憶夢得
作者：白居易（唐）

齒發各蹉跎，疏慵與病和。愛花心在否，見酒興如何。年長風情少，官高俗慮多。幾時紅燭下，聞唱竹枝歌。
贈同座
作者：白居易（唐）

春黛雙蛾嫩，秋蓬兩鬢侵。謀歡身太晚，恨老意彌深。薄解燈前舞，尤能酒後吟。花叢便不入，猶自未甘心。
失婢
作者：白居易（唐）

宅院小牆庳，坊門帖榜遲。舊恩慚自薄，前事悔難追。籠鳥無常主，風花不戀枝。今宵在何處，唯有月明知。
夜招晦叔
作者：白居易（唐）

庭草留霜池結冰，黃昏鐘絕凍雲凝。碧氈帳上正飄雪，為君更奏湘神曲，夜就儂來能不能。
戲答皇甫監
作者：白居易（唐）

寒宵勸酒君須飲，君是孤眠七十身。莫道非人身不暖，十分一醆暖於人。
和楊師皋傷小姬英英
作者：白居易（唐）

自從嬌騃一相依，共見楊花七度飛。玳瑁床空收枕蓆，墳上少啼留取淚，明年寒食更沾衣。
池邊即事
作者：白居易（唐）

氈帳胡琴出塞曲，蘭塘越棹弄潮聲。何言此處同風月，薊北江南萬裡情。
聞樂感鄰
作者：白居易（唐）

老去親朋零落盡，秋來弦管感傷多。尚書宅畔悲鄰笛，歡娛未足身先去，爭奈書生薄命何。
宴城東莊
作者：崔惠童（唐）

一月主人笑幾回，相逢相識且銜杯。眼看春色如流水，今日殘花昨日開。
宴城東莊
作者：崔敏童（唐）

一年始有一年春，百歲曾無百歲人。能向花前幾回醉，十千沽酒莫辭貧。
奉和聖制早登太行山中言志
作者：苗晉卿（唐）

金吾戒道清，羽騎動天聲。砥路方南絕，重巖始北征。關樓前望遠，河邑下觀平。喜氣回輿合，祥風入旆輕。祝堯三老至，會禹百神迎。月令農先急，春搜禮複行。仍親後土祭，更理晉陽兵。不似勞車轍，空留八駿名。
賦虞書歌
作者：賈躭（唐）

眾書之中虞書巧，體法自然歸大道。不同懷素只攻顛，孤青似竹更颼飀，闊白如波長浩渺。能方正，不隳倒，
雲門山投龍詩
作者：趙居貞（唐）

曉登雲門山，直上一千尺。絕頂彌孤聳，盤途幾傾窄。前對豎裂峰，下臨削成壁。陽巘靈芝秀，陰崖半天赤。大壑靜不波，渺溟無際極。是時雪初霽，冱寒水更積。披展送龍儀，甯安服狐白。沛恩惟聖主，祈福在方伯。三元章醮升，五域□□覿。帟幕翠微亙，機茵丹洞闢。祝起鳴天鼓，拜傳端素冊。霞間朱紱縈，嵐際黃裳襞。玉策奉誠信，仙佩俟奔驛。香氣入岫門，瑞雲出岩石。至誠必招感，大福旋來格。空中忽神言，帝壽萬千百。
扈從回鑾應制
作者：蕭華（唐）

粵在秦京日，議乎封禪難。豈知陶唐主，道濟蒼生安。惟彼烈祖事，增修實榮觀。聲名朝萬國，玉帛禮三壇。纂聖德重光，建元功載刊。仍開舊馳道，不記昔回鑾。羽衛搖晴日，弓戈生早寒。猶思檢玉處，卻望白雲端。
西河郡太原守張夫人輓歌
作者：李岑2（唐）

鵲印慶仍傳，魚軒寵莫先。從夫元凱貴，訓子孟軻賢。龍是雙歸日，鸞非獨舞年。哀榮今共盡，悽愴杜陵田。
玄元皇帝應見賀聖祚無疆
作者：李岑2（唐）

皇綱歸有道，帝系祖玄元。運表南山祚，神通北極尊。大同齊日月，興廢應乾坤。聖後趨庭禮，宗臣稽首言。千官欣肆覲，萬國賀深恩。錫宴雲天接，飛聲雷地喧。祥光浮紫閣，喜氣繞皇軒。未預承天命，空勤望帝門。
複遊浯溪
作者：元友讓（唐）

昔到才三歲，今來鬢已蒼。剝苔看篆字，薙草覓書堂。引客登臺上，呼童掃樹旁。石渠疏擁水，門徑劚叢篁。田地潛更主，林園盡廢荒。悲涼問耆耋，疆界指垂楊。
南溪別業
作者：蔣冽（唐）

結宇依青嶂，開軒對綠疇。樹交花兩色，溪合水同流。竹徑春來掃，蘭尊夜不收。逍遙自得意，鼓腹醉中游。
古意
作者：蔣冽（唐）

冉冉紅羅帳，開君玉樓上。畫作同心鳥，銜花兩相向。春風正可憐，吹映綠窗前。妾意空相感，君心何處邊。
臺中書懷
作者：蔣冽（唐）

持憲當休明，飭躬免顛沛。直繩備豪右，正色清冠蓋。寄切才恨薄，職雄班匪大。坐居三獨中，立在百僚外。簡牘時休暇，依然秋興多。披書唯骨鯁，循跡少閑和。庭樹淩霜柏，池傾萎露荷。歲寒應可見，感此遂成歌。
經埋輪地
作者：蔣冽（唐）

漢家張禦史，晉國綠珠樓。時代邈已遠，共謝洛陽秋。洛陽大道邊，舊地尚依然。下馬獨太息，擾擾城市喧。時人欣綠珠，詩滿金穀園。千載埋輪地，無人興一言。正直死猶忌，況乃未死前。汨羅有翻浪，恐是嫌屈原。我聞太古水，上與天相連。如何一落地，又作九曲泉。萬古惟高步，可以旌我賢。
山行見鵲巢
作者：蔣冽（唐）

鵲巢性本高，更在西山木。朝下清泉戲，夜近明月宿。非直避網羅，兼能免傾覆。豈憂五陵子，挾彈來相逐。
巫山之陽，香溪之陰，明妃神女舊跡存焉
作者：蔣冽（唐）

神女歸巫峽，明妃入漢宮。擣衣餘石在，薦枕舊臺空。行雨有時度，溪流何日窮。至今詞賦裡，悽愴寫遺風。
夜飛鵲
作者：蔣冽（唐）

北林夜方久，南月影頻移。何啻飛三匝，猶言未得枝。
途次維揚望京口寄白下諸公
作者：蔣渙（唐）

北望情何限，南行路轉深。晚帆低荻葉，寒日下楓林。雲白蘭陵渚，煙青建業岑。江天秋向盡，無處不傷心。
登棲霞寺塔
作者：蔣渙（唐）

三休尋磴道，九折步雲霓。瀍澗臨江北，郊原極海西。沙平瓜步出，樹遠綠楊低。南指晴天外，青峰是會稽。
和徐侍郎書叢筱韻
作者：蔣渙（唐）

中禁夕沉沉，幽篁別作林。色連雞樹近，影落鳳池深。為重淩霜節，能虛應物心。年年承雨露，長對紫庭陰。
故太常卿贈禮部尚書李公及夫人輓歌二首
作者：蔣渙（唐）

白簡嘗持憲，黃圖複尹京。能標百郡則，威肅一朝清。典秩崇三禮，臨戎振五兵。更聞傳世業，才子有高名。封樹遵同穴，生平此共歸。鏡埋鸞已去，泉掩鳳何飛。薤挽疑笳曲，松風思翟衣。揚名將寵贈，泉路滿光輝。
挽湧泉寺僧懷玉
作者：段懷然（唐）

我師一念登初地，佛國笙歌兩度來。唯有門前古槐樹，枝低只為掛銀臺。
辭房相公
作者：張偁（唐）

秋風颯颯雨霏霏，愁殺恓遑一布衣。辭君且作隨陽鳥，海內無家何處歸。
移耶溪舊居呈陳元初校書
作者：陳孫（唐）

雞犬漁舟裡，長謠任興行。即令邀客醉，已被遠山迎。書笈將非重，荷衣著甚輕。謝安無個事，忽起為蒼生。
西河郡太原守張夫人輓歌
作者：李峰（唐）

鵲印慶仍傳，魚軒寵莫先。從夫元凱貴，訓子孟軻賢。龍是雙歸日，鸞非獨舞年。哀榮今共盡，悽愴杜陵田。
哭長孫侍禦
作者：杜甫（唐）

道為謀書重，名因賦頌雄。禮闈曾擢桂，憲府舊乘驄。流水生涯盡，浮雲世事空。唯餘舊臺柏，蕭瑟九原中。
虢國夫人
作者：杜甫（唐）

虢國夫人承主恩，平明上馬入宮門。卻嫌脂粉涴顏色，澹掃蛾眉朝至尊。
軍中醉飲寄沈八、劉叟
作者：杜甫（唐）

酒渴愛江清，餘甘漱晚汀。軟沙欹坐穩，冷石醉眠醒。野膳隨行帳，華音發從伶。數杯君不見，醉已遣沉冥。
杜鵑行
作者：杜甫（唐）

古時杜宇稱望帝，魂作杜鵑何微細。跳枝竄葉樹木中，隳形不敢棲華屋，短翮唯願巢深叢。穿皮啄朽觜欲禿，聲音咽咽如有謂，號啼略與嬰兒同。口幹垂血轉迫促，
聞惠二過東溪特一送
作者：杜甫（唐）

惠子白駒瘦，歸溪唯病身。皇天無老眼，空穀滯斯人。崖蜜松花熟，山杯竹葉新。柴門了無事，黃綺未稱臣。
舟泛洞庭
作者：杜甫（唐）

蛟室圍青草，龍堆擁白沙。護江盤古木，迎棹舞神鴉。破浪南風正，收帆畏日斜。雲山千萬疊，底處上仙槎。
李鹽鐵二首
作者：杜甫（唐）

落葉春風起，高城煙霧開。雜花分戶映，嬌燕入簷回。一見能傾產，虛懷只愛才。鹽官雖絆驥，名是漢庭來。
長吟
作者：杜甫（唐）

江渚翻鷗戲，官橋帶柳陰。江飛競渡日，草見蹋春心。已撥形骸累，真為爛漫深。賦詩歌句穩，不免自長吟。
絕句九首
作者：杜甫（唐）

聞道巴山裡，春船正好行。都將百年興，一望九江城。水檻溫江口，茅堂石筍西。移船先主廟，洗藥浣沙溪。設道春來好，狂風大放顛。吹花隨水去，翻卻釣魚船。
瞿唐懷古
作者：杜甫（唐）

西南萬壑注，勍敵兩崖開。地與山根裂，江從月窟來。削成當白帝，空曲隱陽臺。疏鑿功雖美，陶鈞力大哉。
送司馬入京
作者：杜甫（唐）

群盜至今日，先朝忝從臣。歎君能戀主，久客羨歸秦。黃閣長司諫，丹墀有故人。向來論社稷，為話涕沾巾。
惜別行送劉僕射判官
作者：杜甫（唐）

聞道南行市駿馬，不限匹數軍中須。襄陽幕府天下異，而今西北自反胡，騏驎蕩盡一匹無。龍媒真種在帝都，江湖凡馬多憔悴，衣冠往往乘蹇驢。梁公富貴於身疏，以茲報主寸心赤，氣卻西戎回北狄。羅網群馬籍馬多，杜陵老翁秋系船，扶病相識長沙驛。強梳白髮提胡盧，當杯對客忍流涕，君不覺老夫神內傷。
呀鶻行
作者：杜甫（唐）

病鶻孤飛俗眼醜，每夜江邊宿衰柳。清秋落日已側身，強神迷複皂雕前，俊才早在蒼鷹上。風濤颯颯寒山陰，
狂歌行，贈四兄
作者：杜甫（唐）

與兄行年校一歲，賢者是兄愚者弟。兄將富貴等浮雲，公卿朱門未開鎖，我曹已到肩相齊。吾兄睡穩方舒膝，今年思我來嘉州。嘉州酒重花繞樓。樓頭吃酒樓下臥，幅巾鞶帶不掛身，頭脂足垢何曾洗。吾兄吾兄巢許倫，
逃難
作者：杜甫（唐）

五十頭白翁，南北逃世難。疏布纏枯骨，奔走苦不暖。已衰病方入，四海一塗炭。乾坤萬裡內，莫見容身畔。妻孥複隨我，回首共悲歎。故國莽丘墟，鄰裡各分散。歸路從此迷，涕盡湘江岸。
寄高適
作者：杜甫（唐）

楚隔乾坤遠，難招病客魂。詩名惟我共，世事與誰論。北闕更新主，南星落故園。定知相見日，爛漫倒芳尊。
送靈州李判官
作者：杜甫（唐）

犬戎腥四海，回首一茫茫。血戰乾坤赤，氛迷日月黃。將軍專策略，幕府盛材良。近賀中興主，神兵動朔方。
與嚴二郎奉禮別
作者：杜甫（唐）

別君誰暖眼，將老病纏身。出涕同斜日，臨風看去塵。商歌還入夜，巴俗自為鄰。尚愧微軀在，遙聞盛禮新。山東群盜散，闕下受降頻。諸將歸應盡，題書報旅人。
巴西驛亭觀江漲，呈竇使君二首
作者：杜甫（唐）

轉驚波作怒，即恐岸隨流。賴有杯中物，還同海上鷗。關心小剡縣，傍眼見揚州。為接情人飲，朝來減半愁。向晚波微綠，連空岸腳青。日兼春有暮，愁與醉無醒。漂泊猶杯酒，躊躇此驛亭。相看萬裡外，同是一浮萍。
遣憂
作者：杜甫（唐）

亂離知又甚，訊息苦難真。受諫無今日，臨危憶古人。紛紛乘白馬，攘攘著黃巾。隋氏留宮室，焚燒何太頻。
早花
作者：杜甫（唐）

西京安穩未，不見一人來。臘日巴江曲，山花已自開。盈盈當雪杏，豔豔待春梅。直苦風塵暗，誰憂容鬢催。
巴山
作者：杜甫（唐）

巴山遇中使，雲自峽城來。盜賊還奔突，乘輿恐未回。天寒邵伯樹，地闊望仙台。狼狽風塵裡，群臣安在哉。
收京
作者：杜甫（唐）

複道收京邑，兼聞殺犬戎。衣冠卻扈從，車駕已還宮。克復成如此，安危在數公。莫令回首地，慟哭起悲風。
巴西聞收宮闕，送班司馬入京
作者：杜甫（唐）

聞道收宗廟，鳴鑾自陝歸。傾都看黃屋，正殿引朱衣。劍外春天遠，巴西敕使稀。念君經世亂，匹馬向王畿。
花底
作者：杜甫（唐）

紫萼扶千蕊，黃須照萬花。忽疑行暮雨，何事入朝霞。恐是潘安縣，堪留衛玠車。深知好顏色，莫作委泥沙。
柳邊
作者：杜甫（唐）

只道梅花發，那知柳亦新。枝枝總到地，葉葉自開春。紫燕時翻翼，黃鸝不露身。漢南應老盡，霸上遠愁人。
送竇九歸成都
作者：杜甫（唐）

文章亦不盡，竇子才縱橫。非爾更苦節，何人符大名。讀書雲閣觀，問絹錦官城。我有浣花竹，題詩須一行。
贈裴南部，聞袁判官自來欲有按問
作者：杜甫（唐）

塵滿萊蕪甑，堂橫單父琴。人皆知飲水，公輩不偷金。梁獄書因上，秦臺鏡欲臨。獨醒時所嫉，群小謗能深。即出黃沙在，何須白髮侵。使君傳舊德，已見直繩心。
奉使崔都水翁下峽
作者：杜甫（唐）

無數涪江筏，鳴橈總發時。別離終不久，宗族忍相遺。白狗黃牛峽，朝雲暮雨祠。所過頻問訊，到日自題詩。
題郪縣郭三十二明府茅屋壁
作者：杜甫（唐）

江頭且系船，為爾獨相憐。雲散灌壇雨，春青彭澤田。頻驚適小國，一擬問高天。別後巴東路，逢人問幾賢。
遣悶戲呈路十九曹長
作者：杜甫（唐）

江浦雷聲喧昨夜，春城雨色動微寒。黃鸝並坐交愁濕，惟吾最愛清狂客，百遍相看意未闌。
隨章留後新亭會送諸君
作者：杜甫（唐）

新亭有高會，行子得良時。日動映江幕，風鳴排檻旗。絕葷終不改，勸酒欲無詞。已墮峴山淚，因題零雨詩。
東津送韋諷攝閬州錄事
作者：杜甫（唐）

聞說江山好，憐君吏隱兼。寵行舟遠泛，怯別酒頻添。推薦非承乏，操持必去嫌。他時如按縣，不得慢陶潛。
客舊館
作者：杜甫（唐）

陳跡隨人事，初秋別此亭。重來梨葉赤，依舊竹林青。風幔何時卷，寒砧昨夜聲。無由出江漢，愁緒月冥冥。
閬州奉送二十四舅使自京赴任青城
作者：杜甫（唐）

聞道王喬舄，名因太史傳。如何碧雞使，把詔紫微天。秦嶺愁回馬，涪江醉泛船。青城漫汙雜，吾舅意淒然。
愁坐
作者：杜甫（唐）

高齋常見野，愁坐更臨門。十月山寒重，孤城月水昏。葭萌氐種迥，左擔犬戎存。終日憂奔走，歸期未敢論。
陪鄭公秋晚北池臨眺
作者：杜甫（唐）

北池雲水闊，華館闢秋風。獨鶴元依渚，衰荷且映空。採菱寒刺上，蹋藕野泥中。素楫分曹往，金盤小徑通。萋萋露草碧，片片晚旗紅。杯酒沾津吏，衣裳與釣翁。異方初豔菊，故里亦高桐。搖落關山思，淹留戰伐功。嚴城殊未掩，清宴已知終。何補參卿事，歡娛到薄躬。
去蜀
作者：杜甫（唐）

五載客蜀郡，一年居梓州。如何關塞阻，轉作瀟湘遊。世事已黃發，殘生隨白鷗。安危大臣在，不必淚長流。
放船
作者：杜甫（唐）

收帆下急水，卷幔逐回灘。江市戎戎暗，山雲淰淰寒。村荒無徑入，獨鳥怪人看。已泊城樓底，何曾夜色闌。
哭台州鄭司戶蘇少監
作者：杜甫（唐）

故舊誰憐我，平生鄭與蘇。存亡不重見，喪亂獨前途。豪俊何人在，文章掃地無。羈遊萬裡闊，兇問一年俱。白首中原上，清秋大海隅。夜臺當北斗，泉路著東吳。得罪台州去，時危棄碩儒。移官蓬閣後，穀貴沒潛夫。流慟嗟何及，銜冤有是夫。道消詩興廢，心息酒為徒。許與才雖薄，追隨跡未拘。班揚名甚盛，嵇阮逸相須。會取君臣合，寧銓品命殊。賢良不必展，廊廟偶然趨。勝決風塵際，功安造化爐。從容拘舊學，慘澹閟陰符。擺落嫌疑久，哀傷志力輸。俗依綿穀異，客對雪山孤。童稚思諸子，交朋列友于。情乖清酒送，望絕撫墳呼。瘧病餐巴水，瘡痍老蜀都。飄零迷哭處，天地日榛蕪。
送王侍禦往東川，放生池祖席
作者：杜甫（唐）

東川詩友合，此贈怯輕為。況複傳宗近，空然惜別離。梅花交近野，草色向平池。倘憶江邊臥，歸期願早知。
惠義寺送王少尹赴成都
作者：杜甫（唐）

苒苒穀中寺，娟娟林表峰。闌幹上處遠，結構坐來重。騎馬行春徑，衣冠起晚鐘。雲門青寂寂，此別惜相從。
避地
作者：杜甫（唐）

避地歲時晚，竄身筋骨勞。詩書遂牆壁，奴僕且旌旄。行在僅聞信，此生隨所遭。神堯舊天下，會見出腥臊。
惠義寺園送辛員外
作者：杜甫（唐）

朱櫻此日垂朱實，郭外誰家負郭田。萬裡相逢貪握手，高才卻望足離筵。
又送
作者：杜甫（唐）

雙峰寂寂對春臺，萬竹青青照客杯。細草留連侵坐軟，直到綿州始分首，江邊樹裡共誰來。
九日登梓州城
作者：杜甫（唐）

客心驚暮序，賓雁下襄州。共賞重陽節，言尋戲馬遊。湖風秋戍柳，江雨暗山樓。且酌東籬菊，聊祛南國愁。
闕題
作者：杜甫（唐）

三月雪連夜，未應傷物華。只緣春欲盡，留著伴梨花。
句
作者：杜甫（唐）

寒食少天氣，東風多柳花。小桃知客意，春盡始開花。
松鶴
作者：元稹（唐）

渚宮本坳下，佛廟有臺閣。臺下三四松，低昂勢前卻。是時晴景麗，松梢殘雪薄。日色相玲瓏，纖雲映羅幕。逡巡九霄外，似振風中鐸。漸見尺帛光，孤飛唳空鶴。裴回耀霜雪，顧慕下寥廓。蹋動樛盤枝，龍蛇互跳躍。俯瞰九江水，旁瞻萬裡壑。無心眄烏鳶，有字悲城郭。清角已沉絕，虞韶亦冥寞。鶱翻勿重留，幸及鈞天作。
競渡
作者：元稹（唐）

吾觀競舟子，因測大競源。天地昔將競，蓬勃晝夜昏。龍蛇相嗔薄，海岱俱崩奔。群動皆攪撓，化作流渾渾。數極鬥心息，太和蒸混元。一氣忽為二，矗然畫乾坤。日月複照耀，春秋遞寒溫。八荒坦以曠，萬物羅以繁。聖人中間立，理世了不煩。延綿複幾歲，逮及羲與軒。炎皇熾如炭，蚩尤扇其燔。有熊競心起，驅獸出林樊。一戰波委焰，再戰火燎原。戰訖天下定，號之為軒轅。自是豈無競，瑣細不復言。其次有龍競，競渡龍之門。龍門浚如瀉，淙射不可援。赤鱗化時至，唐突鰭鬣掀。乘風瞥然去，萬裡黃河翻。接瞬電烻出，微吟霹靂喧。傍瞻曠宇宙，俯瞰卑昆侖。庶類鹹在下，九霄行易捫。倏辭蛙黽穴，遽排天帝閽。回悲曝鰓者，未免鯨鯢吞。帝命澤諸夏，不棄蟲與昆。隨時布膏露，稱物施厚恩。草木沾我潤，豚魚望我蕃。向來同競輩，豈料由我存。壯哉龍競渡，一競身獨尊。舍此皆蟻鬥，競舟何足論。
寺院新竹
作者：元稹（唐）

寶地琉璃坼，紫苞琅玕踴。亭亭巧於削，一一大如拱。冰碧林外寒，峰巒眼前聳。槎枒矛戟合，屹仡龍蛇動。煙泛翠光流，歲餘霜彩重。風朝竽籟過，雨夜鬼神恐。佳色有鮮妍，修莖無擁腫。節高迷玉鏃，籜綴疑花捧。詎必太山根，本自仙壇種。誰令植幽壤，複此依閑冗。居然霄漢姿，坐受藩籬壅。噪集倦鴟烏，炎昏繁蠛蠓。未遭伶倫聽，非安子猶寵。威鳳來有時，虛心豈無奉。
酬別致用
作者：元稹（唐）

風行自委順，雲合非有期。神哉心相見，無眹安得離。我有懇憤志，三十無人知。修身不言命，謀道不擇時。達則濟億兆，窮亦濟毫釐。濟人無大小，誓不空濟私。研幾未淳熟，與世忽參差。意氣一為累，猜仍良已隨。昨來竄荊蠻，分與平生隳。那言返為遇，獲見心所奇。一見肺肝盡，坦然無滯疑。感念交契定，淚流如斷縻。此交定生死，非為論盛衰。此契宗會極，非謂同路歧。君今虎在柙，我亦鷹就羈。馴養保性命，安能奮殊姿。玉色深不變，井水撓不移。相看各年少，未敢深自悲。
竹部
作者：元稹（唐）

竹部竹山近，歲伐竹山竹。伐竹歲亦深，深林隔深谷。朝朝冰雪行，夜夜豺狼宿。科首霜斷蓬，枯形燒餘木。一束十餘莖，千錢百餘束。得錢盈千百，得粟盈鬥斛。歸來不買食，父子分半菽。持此欲何為，官家歲輸促。我來荊門掾，寓食公堂肉。豈惟遍妻孥，亦以及僮僕。分爾有限資，飽我無端腹。愧爾不復言，爾生何太蹙。
賽神
作者：元稹（唐）

楚俗不事事，巫風事妖神。事妖結妖社，不問疏與親。年年十月暮，珠稻欲垂新。家家不斂獲，賽妖無富貧。殺牛貰官酒，椎鼓集頑民。喧闐裡閭隘，兇酗日夜頻。歲暮雪霜至，稻珠隨隴湮。吏來官稅迫，求質倍稱緡。貧者日消鑠，富亦無倉囷。不謂事神苦，自言誠不真。嶽陽賢刺史，念此為俗屯。未可一朝去，俾之為等倫。粗許存習俗，不得呼黨人。但許一日澤，不得月與旬。吾聞國僑理，三年名乃振。巫風燎原久，未必憐徙薪。我來歌此事，非獨歌政仁。此事四鄰有，亦欲聞四鄰。
競舟
作者：元稹（唐）

楚俗不愛力，費力為競舟。買舟俟一競，競斂貧者賕。年年四五月，繭實麥小秋。積水堰堤壞，拔秧蒲稗稠。此時集丁壯，習競南畝頭。朝飲村社酒，暮椎鄰舍牛。祭船如祭祖，習競如習讎。連延數十日，作業不復憂。君侯饌良吉，會客陳膳羞。畫鷁四來合，大競長江流。建標明取捨，勝負死生求。一時歡呼罷，三月農事休。嶽陽賢刺史，念此為俗疣。習俗難盡去，聊用去其尤。百船不留一，一競不滯留。自為裡中戲，我亦不寓遊。吾聞管仲教，沐樹懲墮遊。節此淫競俗，得為良政不。我來歌此事，非獨歌此州。此事數州有，亦欲聞數州。
茅舍
作者：元稹（唐）

楚俗不理居，居人盡茅舍。茅苫竹梁棟，茅疏竹仍罅。邊緣堤岸斜，詰屈簷楹亞。籬落不蔽肩，街衢不容駕。南風五月盛，時雨不來下。竹蠹茅亦幹，迎風自焚灺。防虞集鄰裡，巡警勞晝夜。遺燼一星然，連延禍相嫁。號呼憐穀帛，奔走伐桑柘。舊架已新焚，新茅又初架。前日洪州牧，念此常嗟訝。牧民未及久，郡邑紛如化。峻邸儼相望，飛甍遠相跨。旗亭紅粉泥，佛廟青鴛瓦。斯事才未終，斯人久雲謝。有客自洪來，洪民至今藉。惜其心太亟，作役無容暇。臺觀亦已多，工徒稍冤吒。我欲他郡長，三時務耕稼。農收次邑居，先室後臺榭。啟閉既及期，公私亦相借。度材無強略，庀役有定價。不使及僭差，粗得禦寒夏。火至殊陳鄭，人安極嵩華。誰能繼此名，名流襲蘭麝。五袴有前聞，斯言我非詐。
後湖
作者：元稹（唐）

荊有泥濘水，在荊之邑郛。郛前水在後，謂之為後湖。環湖十餘裡，歲積潢與汙。臭腐魚鱉死，不植菰與蒲。鄭公理三載，其理用喣愉。歲稔民四至，隘廛亦隘衢。公乃署其地，為民先矢謨。人人儻自為，我亦不庀徒。下裡得聞之，各各相俞俞。提攜翁及孫，捧戴婦與姑。壯者負礫石，老亦捽茅芻。斤磨片片雪，椎隱連連珠。朝餐布庭落，夜宿完戶樞。鄰裡近相告，新戚遠相呼。鬻者自為鬻，酤者自為酤。雞犬豐中市，人民岐下都。百年廢滯所，一旦奧浩區。我實司水土，得為官事無。人言賤事貴，貴直不貴諛。此實公所小，安用歌袴襦。答雲潭及廣，以至鄂與吳。萬裡盡澤國，居人皆墊濡。富者不容蓋，貧者不庇軀。得不歌此事，以我為楷模。
八駿圖詩
作者：元稹（唐）

穆滿志空闊，將行九州野。神馭四來歸，天與八駿馬。龍種無凡性，龍行無暫舍。朝辭扶桑底，暮宿昆侖下。鼻息吼春雷，蹄聲裂寒瓦。尾掉滄波黑，汗染白雲赭。華輈本修密，翠蓋尚妍冶。禦者腕不移，乘者寐不假。車無輪扁斫，轡無王良把。雖有萬駿來，誰是敢騎者。
畫松
作者：元稹（唐）

張璪畫古松，往往得神骨。翠帚掃春風，枯龍戛寒月。流傳畫師輩，奇態盡埋沒。纖枝無蕭灑，頑幹空突兀。乃悟埃塵心，難狀煙霄質。我去淅陽山，深山看真物。